CELEX: 32013D0779
Language: hu
Date: 2013-12-17 00:00:00
Title: 2013/779/EU: A Bizottság végrehajtási határozata ( 2013. december 17. ) az Európai Kutatási Tanács Végrehajtó Ügynöksége létrehozásáról és a 2008/37/EK határozat hatályon kívül helyezéséről

20.12.2013   
            
            
               HU
            
            
               Az Európai Unió Hivatalos Lapja
            
            
               L 346/58
            
         A BIZOTTSÁG VÉGREHAJTÁSI HATÁROZATA
   (2013. december 17.)
   az Európai Kutatási Tanács Végrehajtó Ügynöksége létrehozásáról és a 2008/37/EK határozat hatályon kívül helyezéséről
   (2013/779/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikkére,
   mivel:
   
               (1)
            
            
               Az 58/2003/EK rendelet felhatalmazza a Bizottságot arra, hogy jogköröket ruházzon át végrehajtó ügynökségekre annak érdekében, hogy azok a nevében és felelőssége alatt egy meghatározott uniós program vagy projekt egészét vagy egy részét végrehajtsák.
            
         
               (2)
            
            
               A végrehajtó ügynökségek program-végrehajtási feladatokkal való megbízásának az a célja, hogy a Bizottság elsődleges, külső szervre át nem ruházható tevékenységére és feladatkörére összpontosíthasson, miközben megtartja a szóban forgó végrehajtó ügynökségek tevékenysége feletti ellenőrzést, és azért viseli a végső felelősséget.
            
         
               (3)
            
            
               A „Horizont 2020” kutatási és innovációs keretprogram (2014–2020) végrehajtását szolgáló egyedi program (2) (a továbbiakban: a „Horizont 2020” keretprogram végrehajtását szolgáló egyedi program) 6. cikke értelmében a Bizottságnak létre kell hoznia egy Európai Kutatási Tanácsot (a továbbiakban: EKT). Az EKT a 2006/972/EK tanácsi határozat (3) végrehajtása érdekében a 2007/134/EK bizottság határozattal (4) létrehozott Európai Kutatási Tanács jogutódja lesz. Az EKT-nak egy független Tudományos Tanácsból (a továbbiakban: az EKT Tudományos Tanácsa) és egy végrehajtó ügynökség formájában létrehozott célzott végrehajtó struktúrából kell állnia.
            
         
               (4)
            
            
               A programok végrehajtásával összefüggő feladatok végrehajtó ügynökségre történő átruházásakor egyértelműen külön kell választani egyfelől a programozást, amelynek keretében a programokat az EKT Tudományos Tanácsa dolgozza ki és a Bizottság fogadja el, másfelől pedig a Tudományos Tanács által kidolgozott elveknek és módszertannak megfelelő programvégrehajtást, amellyel összefüggésben a végrehajtó ügynökség kap megbízást.
            
         
               (5)
            
            
               A 2008/37/EK határozattal (5) a Bizottság létrehozta az Európai Kutatási Tanács Végrehajtó Ügynökségét (a továbbiakban: Ügynökség), és az „Ötletek” egyedi program végrehajtása érdekében megbízta azt a felderítő kutatás területén folytatott közösségi cselekvésekkel összefüggő igazgatási feladatok ellátásával.
            
         
               (6)
            
            
               A 2008/37/EK határozattal létrehozott Ügynökség komoly elismerésre tett szert mind Európa, mind az egész világ tudományos közösségében. Mára az uniós kutatásfinanszírozási rendszer alapvető fontosságú, az érdekeltek által jól ismert és megbecsült szereplőjévé vált. Az Ügynökséggel kapcsolatban az 58/2003/EK rendelet 25. cikke alapján végrehajtott külső értékelés során megállapítást nyert, hogy az Ügynökség jótékony hatást fejtett ki a folyamatokra, ami megfelelő tudományos szakosodásának volt köszönhető, valamint annak, hogy a kedvezményezettekhez való közelsége miatt jobb szolgáltatást volt képes nyújtani, javította a programokkal kapcsolatos kommunikációt és a programok ismertségét, és biztosította, hogy a kedvezményezettek gyorsabban megkapják a kifizetéseket. Az Ügynökségre való feladatkör-átruházásnak köszönhetően a 2009-től 2012-ig terjedő időszakban mintegy 45 millió EUR becsült összegű megtakarítást sikerült elérni.
            
         
               (7)
            
            
               „Az Európa 2020 stratégia költségvetése” címmel 2011. június 29-én közzétett közleményében (6) a Bizottság azt javasolta, hogy a 2014-től 2020-ig terjedő időszakra szóló többéves pénzügyi keretből támogatott uniós programok végrehajtásában a már működő végrehajtó ügynökségek a korábbinál nagyobb szerepet kapjanak.
            
         
               (8)
            
            
               Az 58/2003/EK rendelet 3. cikkének (1) bekezdése alapján elvégzett költség-haszon elemzés tanúsága szerint a Bizottságnak indokolt az Ügynökségre bíznia azon végrehajtási feladatok ellátását, amelyek összefüggnek a „Horizont 2020” keretprogram végrehajtását szolgáló egyedi program „Kiváló tudomány” című I. részének „a felderítő kutatás megerősítése az Európai Kutatási Tanács tevékenységén keresztül” elnevezésű különös célkitűzésével. Az Ügynökség kiváló színvonalon igazgat programokat és nyújt szolgáltatásokat, kellő ismertséget biztosít a hatáskörébe tartozó programok számára, és eredményes kommunikációs csatornákat épített ki magának. „A felderítő kutatás megerősítése az Európai Kutatási Tanács tevékenységén keresztül” elnevezésű különös célkitűzés összhangban van az Ügynökség jelenlegi céljaival és feladataival. Az Ügynökségnél összegyűlt tapasztalatok és szakismeret hasznosítása segíti a hatékonyság növelését. Ez a program sohasem állt a Bizottság belső igazgatása alatt, ezért ez a lehetőség a jelenlegi folyamatok megszakadását és a tapasztalatok elveszítését eredményezné. Az Ügynökség igénybevétele a 2014-től 2024-ig tartó időszakban várhatóan 79 millió EUR megtakarítást eredményez ahhoz az esethez képest, ha a program a Bizottság belső igazgatása alatt állna.
            
         
               (9)
            
            
               Rá kell bízni az Ügynökségre a „Horizont 2020” keretprogram végrehajtását szolgáló egyedi program „Kiváló tudomány” című I. részének „a felderítő kutatás megerősítése az Európai Kutatási Tanács tevékenységén keresztül” elnevezésű különös célkitűzésével összefüggő végrehajtási feladatok ellátását; e célkitűzés hasonló tevékenységeket tartalmaz, mint amilyenekkel összefüggésben az Ügynökség a 2007–2013. évi többéves pénzügyi keret időtartama alatt már ellát igazgatási feladatokat, és keretében olyan kutatási, technológiafejlesztési és demonstrációs projekteket kell megvalósítani, amelyekhez nem társul politikai döntéshozatal, de amelyek teljes időtartamuk alatt nagyfokú tudományos és pénzügyi szakértelmet igényelnek.
            
         
               (10)
            
            
               Az Ügynökségnek – a 2007–2013. évi többéves pénzügyi keret időtartama alatt rá ruházott feladatoknak megfelelően – továbbra is gondoskodnia kell az „Ötletek” egyedi program végrehajtásáról.
            
         
               (11)
            
            
               E határozat és az érintett programok következetes és időben történő végrehajtása érdekében biztosítani kell, hogy az Ügynökség a programok végrehajtásával kapcsolatos feladatait a programok hatálybalépésétől függően és annak időpontjától fogva lássa el.
            
         
               (12)
            
            
               Az Ügynökséget létre kell hozni. Az Ügynökségnek fel kell váltania a 2008/37/EK határozattal létrehozott végrehajtó ügynökséget, és annak jogutódjává kell válnia. Az Ügynökségnek az 58/2003/EK rendeletben megállapított általános alapszabálynak megfelelően kell működnie.
            
         
               (13)
            
            
               Mindezek miatt a 2008/37/EK határozatot hatályon kívül kell helyezni, és átmeneti rendelkezéseket kell megállapítani.
            
         
               (14)
            
            
               Az e határozatban előírt rendelkezések összhangban vannak a Végrehajtó Ügynökségek Bizottsága véleményével,
            
         ELFOGADTA EZT A HATÁROZATOT:
   1. cikk
   Az Ügynökség létrehozása
   A 2014. január 1-jétől2024. december 31-ig tartó időszakra a 2008/37/EK határozattal létrehozott végrehajtó ügynökség helyett és annak jogutódjaként, az 58/2003/EK rendeletben foglalt alapszabállyal létrejön az Európai Kutatási Tanács Végrehajtó Ügynöksége (a továbbiakban: Ügynökség).
   2. cikk
   Székhely
   Az Ügynökség székhelye Brüsszel.
   3. cikk
   Célkitűzés és feladatok
   (1)   Az Ügynökség az Európai Kutatási Tanács célzott végrehajtó struktúrája, és e minőségében igazgatási és program-végrehajtási feladatokat lát el.
   (2)   Az Ügynökség ellátja a „Horizont 2020” keretprogram (2014–2020) végrehajtását szolgáló egyedi program „Kiváló tudomány” című I. részének „a felderítő kutatás megerősítése az Európai Kutatási Tanács tevékenységén keresztül” elnevezésű különös célkitűzésével összefüggő végrehajtási feladatokat. Ez a bekezdés a „Horizont 2020” kutatási és innovációs keretprogram (2014–2020) végrehajtását szolgáló egyedi program hatálybalépésétől függően és annak időpontjától fogva alkalmazandó.
   (3)   Az Ügynökség ellátja az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007–2013) (7)„Ötletek” egyedi programjával összefüggésben még hátralévő végrehajtási feladatokat.
   (4)   Az Ügynökség a (2) és a (3) bekezdésben említett uniós programrészekkel összefüggésben:
   
               a)
            
            
               a Bizottságtól a felhatalmazó jogi aktusban kapott felhatalmazásnak megfelelő körben az Európai Kutatási Tanács Tudományos Tanácsa (a továbbiakban: az EKT Tudományos Tanácsa) által kidolgozott és a Bizottság által elfogadott vonatkozó munkaprogramok alapján ellátja a program végrehajtásával és egyes projektekkel összefüggő igazgatási feladatokat;
            
         
               b)
            
            
               a Bizottságtól a felhatalmazó jogi aktusban kapott felhatalmazásnak megfelelő körben elfogadja a bevételekkel és a kiadásokkal kapcsolatos, a költségvetés végrehajtását szolgáló aktusokat és elvégzi a közösségi programok igazgatásához szükséges valamennyi műveletet;
            
         
               c)
            
            
               a Bizottságtól a felhatalmazó jogi aktusban kapott felhatalmazásnak megfelelő körben támogatást nyújt a programvégrehajtáshoz;
            
         
               d)
            
            
               támogatást nyújt az EKT Tudományos Tanácsa számára annak összes feladata ellátásában.
            
         4. cikk
   A kinevezések időtartama
   (1)   Az operatív bizottság tagjait két évre kell kinevezni.
   (2)   Az igazgatót – az EKT Tudományos Tanácsa álláspontjának figyelembevételével – négy évre kell kinevezni.
   (3)   Az Ügynökség vezető beosztású munkatársait az EKT Tudományos Tanácsa álláspontjának figyelembevételével kell kinevezni.
   5. cikk
   Felügyelet és beszámolási kötelezettség
   Az Ügynökség a Bizottság felügyelete alatt működik, és – a felhatalmazó jogi aktusban előírt módon és gyakorisággal – köteles rendszeresen beszámolni a felelősségi körébe tartozó uniós programok és programrészek végrehajtásáról.
   6. cikk
   A működési költségvetés végrehajtása
   Az Ügynökség működési költségvetését az 1653/2004/EK bizottsági rendelet (8) rendelkezései szerint hajtja végre.
   7. cikk
   Hatályon kívül helyezés és átmeneti rendelkezések
   (1)   A 2008/37/EK határozat 2014. január 1-jével hatályát veszti. A hatályát vesztő határozatra vonatkozó hivatkozásokat e határozatra vonatkozó hivatkozásnak kell tekinteni.
   (2)   Az Ügynökség a 2008/37/EK határozattal létrehozott végrehajtó ügynökség jogutódja.
   (3)   A kirendelt tisztviselők besorolására vonatkozóan a hatáskör-átruházó jogi aktusban előírt felülvizsgálat sérelme nélkül e határozat nem érinti az Ügynökség alkalmazásában álló személyzet – beleértve az igazgatót is – jogait és kötelezettségeit.
   8. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.
   Ezt a határozatot 2014. január 1-jétől kell alkalmazni.
   
      Kelt Brüsszelben, 2013. december 17-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 11., 2003.1.16., 1. o.
   
      (2)  HL L 347., 2013.12.20., 965. o.
   
      (3)  A Tanács 2006. december 19-i 2006/972/EK határozata az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007–2013) végrehajtására irányuló Ötletek egyedi programról (HL L 400., 2006.12.30., 244. o.).
   
      (4)  A Bizottság 2007. február 2-i 2007/134/EK határozata az Európai Kutatási Tanács létrehozásáról (HL L 57., 2007.2.24., 14. o.).
   
      (5)  A Bizottság 2007. december 14-i 2008/37/EK határozata az 58/2003/EK tanácsi rendelet alkalmazásában a felderítő kutatás területén az „Ötletek” közösségi egyedi program igazgatásával megbízott „Az Európai Kutatási Tanács Végrehajtó Ügynöksége” létrehozásáról (HL L 9., 2008.1.12., 15. o.).
   
      (6)  COM(2011) 500 végleges.
   
      (7)  HL L 412., 2006.12.30., 1. o.
   
      (8)  A Bizottság 2004. szeptember 21-i 1653/2004/EK rendelete a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról (HL L 297., 2004.9.22., 6. o.).